title: Ο περιβαλλοντικός θόρυβος και η οδηγία 2002/49/ΕΚ στο αστικό περιβάλλον του ιστορικού κέντρου της πόλης των Χανίων
Creators: name: Μπακλαβαριδης Γεωργιος
Publisher: name: Technical University of Crete
Year: 2014

description: Στην παρούσα διπλωματική εργασία γίνεται αναφορά, κατ’αρχή, στο αντικείμενο και τις διατάξεις της Οδηγίας 2002/49/ΕΚ του Ευρωπαϊκού Κοινοβουλίου, όπως αυτές ενσωματώθηκαν στην Ελληνική νομοθεσία μέσω της ΚΥΑ 13586/2006 (ΦΕΚ 384/Β/28.3.2006.) και της ΚΥΑ 211773/2012 (ΦΕΚ 1367/Β/27.04.2012). Ακολουθεί Περιγραφή των μεθόδων υπολογισμού του βιομηχανικού θορύβου, (ISO 9613-2), κυκλοφοριακού θορύβου (μέθοδος MNPB-rootes 96), σιδηροδρομικού θορύβου (Ολλανδική μέθοδος RMR του 2002). Ακολούθως αναφέρονται τα αποτελέσματα της χαρτογράφησης θορύβου που πραγματοποιήθηκε από το ΥΠΕΚΑ, για το ιστορικό κέντρο της πόλης των Χανίων. Από τους Στρατηγικούς Χάρτες για τους δείκτες Lden  και Lnight  προκύπτει ότι το ιστορικό κέντρο των Χανίων δεν επηρεάζεται από τον κυκλοφοριακό θόρυβο της πόλεως. Οι εν λόγω χάρτες προσομοιώνουν μόνο τη διάδοση του θορύβου της οδικής κυκλοφορίας ενώ δεν λαμβάνουν υπόψη τους ήχους των εμπορικών δραστηριοτήτων και των δραστηριοτήτων αναψυχής. 
Διαπιστώθηκε ότι στην περιοχή του ιστορικού κέντρου κυρίαρχες πηγές θορύβου είναι η μουσική από τα καταστήματα υγειονομικού ενδιαφέροντος και ο θόρυβος από τα δίκυκλα. Προκειμένου να διερευνηθεί το ακουστικό περιβάλλον της περιοχής με ακουστικές μετρήσεις κατά την περίοδο αιχμής, πραγματοποιήθηκαν συνολικά 26 μετρήσεις θορύβου στο ιστορικό κέντρο των Χανίων. Αναφέρονται οι θέσεις μέτρησης, οι δείκτες θορύβου που μετρήθηκαν καθώς επίσης και παρατηρήσεις για κάθε σημείο μέτρησης και για την επίδραση του κάθε δείκτη στο ακουστικό περιβάλλον. Οι μετρήσεις έγιναν με την χρήση ολοκληρωτικού ηχομέτρου τύπου Ι.
Από τις μετρήσεις προκύπτει ότι η περιοχή του ιστορικού κέντρου είναι ιδιαίτερα θορυβώδης περιοχή. Η αντιμετώπιση του θορύβου από τα δίκυκλα θα μπορούσε να γίνει, αποτελεσματικά, εφαρμόζοντας την εν στάσει μέθοδο που αναφέρεται στην Υ.Α. Αριθ. 28340/2440/92 «Μέτρα για τον περιορισμό της ηχορύπανσης, που προέρχεται από μοτοσυκλέτες σε συμμόρφωση προς τις διατάξεις των οδηγιών 78/1015, 87/56 και 89/238/ΕΟΚ. Ο έλεγχος του θορύβου μουσικής θα μπορούσε να γίνει αποτελεσματικά μέσα από την κείμενη νομοθεσία. Στην περιοχή του ιστορικού κέντρου των Χανίων το ποσοστό των ατόμων με διαταραχές κατά την διάρκεια του ύπνου λόγω έκθεσης σε θόρυβο μουσικής υπερβαίνει, στις περισσότερες περιπτώσεις το 100% των ατόμων που εκτίθενται σε αυτό το είδος θορύβου. Προτείνεται, η εν λόγω περιοχή να θεσμοθετηθεί ως περιοχή λειτουργίας καταστημάτων υγειονομικού ενδιαφέροντος. Η λειτουργία ξενοδοχείων για ύπνο δεν ενδείκνυται.  
Οι προσομοιώσεις του ΥΠΕΚΑ φανερώνουν πως η περιοχή του ιστορικού κέντρου είναι μία ζώνη ιδιαίτερα προστατευμένη από το θόρυβο της οδικής κυκλοφορίας. Οι μετρήσεις θορύβου στο πλαίσιο της διπλωματικής δείχνουν ότι η περιοχή του ιστορικού κέντρου είναι περιοχή υψηλού θορύβου, ο οποίος οφείλεται σε διαφορετικές πηγές, οι οποίες δεν λαμβάνονται υπόψη στις μεθόδους αξιολόγησης της οδηγίας 2002/49/ΕΚ. Προτείνεται, για την παραπέρα εφαρμογή της Οδηγίας 2002/49/ΕΚ, να συμπεριληφθούν στην αξιολόγηση και τον υπολογισμό του περιβαλλοντικού θορύβου του επόμενου Ευρωπαϊκού προγράμματος χαρτογράφησης και οι πηγές θορύβου από δίκυκλα και κέντρα διασκέδασης.